زابل سرې میاشتې نماینده ګی کی د ځانکړې اونۍ غونډه ترسره شوه د روان ۱۴۴۵ کال د ربیع الثانی پر لومړۍ نېټه زابل سرې میاشتې نماینده ګی کی د ځانګړې اونۍ غونډه ترسره شوه، غونډه دقران عظیم الشان په څو مبارکو ایتونو سره پیل شوه. په دې غونډه کی د زابل سرې میاشتې نماینده ګی رئیس ملا عبدالمنان فاروق، د زابل ولایت مرستیال والی مولوی محیب الله حماس، د علماؤ شورا رئیس مولوی عبدالجبار اغا، د اقتصاد رئیس ملا عزت الله امیر، قومی مشرانو، کارکوونکو او رضاکارانو ګډون کړی ؤ. د زابل سرې میاشتې رئیس ملا عبدالمنان فاروق مېلمنو ته تر ښه راغلاست وروسته په خپله پرانیستې وینا کې د ځانګړې اونۍ پر ارزښت خبرې وکړې، نوموړی وویل چی هېوادوال ئی باید د ځانګړې اونۍ ترڅ کی خپله همکاری وکړی، د ټیکټونو په پلور کی خپل انسانی مسؤلیت ادا کړی. ورپسې د زابل ولایت مرستیال والی ښاغلی مولوی محیب الله حماس د سری میاشتی دځانګړی اونۍ په هکله د افغانستان داسلامی امارت د رئیس الوزرا پیغام ګډونوالو ته ووایه او همدارنګه ئی د زابل ولایت پر ټولو خیرپاله وګړو باندی ږغ وکړ چی د سری میاشتی په ځانګړی اونۍ کی دخپل توان په اندازه ټکټونه واخلئ او د دی خیریه ټولنې لاس نیوی وکړی. د سهیل لودیځی حوزی دساحوی زون عملیاتی امر ښاغلی مولوی محمد طیب(عرفان)دافغانی سری میاشتی ټولنی دعمومی رئیس مولوی مطیع الحق خالص صاحب پیغام د غونډې ګډونوالو ته ولوست، د عمومی رئیس صاحب په پیغام کی هېوادوال په ځانګړې اونۍ برخې اخیستلو ته هڅول سوی ؤ. د زابل ولایت دعلماؤ شورا رئیس مولوی عبدالجبار اغا د سری میاشتی پر فعالیتونو هر اړخیزه وینا وکړه او دخیر پالو هیواد والو څخه ئی غوښتنه وکړه چی دسری میاشتی په ځانګړی اونۍ کی د یادی خیریه ټولنې لاس نیوی وکړی. د زابل سرې میاشتې د فرعی کلینیکونو سوپروایزر ډاکټر عبدالقادر فرقانیار د سرې میاشتې پر روغتیایی خدماتو خبرې وکړې، نوموړی په خپلو خبرو کی وویل چی زابل سرې میاشتې نماینده ګی یو ثابت، څلور فرعی کلینیکونه او درې ګرځنده روغتیایی ټیمونه لری، چی هره ورځ د زابل ولایت خلکو ته وړیا روغتیایی چوپړونه وړاندی کوی، د غونډې په پای کی د زابل سرې میاشتې نماینده ګی مالی مدیر نعمت الله صابر ته د تېر کال په ځانګړې اونۍ کی د زیاتو هڅو له امله د افغانی سرې میاشتې ټولنې ستاینلیک ورکړل سو. غونډه د دعایی په لوستلو پای ته ورسیده.